हमें नहीं रायगढ़ को मिलेगी दल्लीराजहरा ट्रेन की रेक
जोनल रेल सलाहकार समिति की बैठक में दुर्ग से रायगढ़ के बीच त्रिसाप्ताहिक जनशताब्दी ट्रेन चलाने की सहमति बनी है। इस ट्रेन के लिए दल्लीराजहरा से चलने वाली ट्रेन का रैक इस्तेमाल किया जाएगा। इस ट्रेन को यात्रियों की कमी का कारण बताकर बंद किया जा रहा है। यहां यह उल्लेखनीय है कि कोरबा से इसी तरह त्रिसाप्ताहिक सुपर फास्ट ट्रेन दो माह पहले स्पेशल के रूप में रायपुर तक चलाई गई, मगर बाद में इसे बंद कर दिया गया। जबकि इस ट्रेन का उपयोग बड़ी संख्या में यात्री कर रहे थे।
कोरबा। रेलवे अधिकारी कहीं न कहीं यह समझ बैठे हैं कि कोरबा के लोगों को कैसे गुमराह करना है। वे अपनी चाल में लगातार सफल होते जा रहे हैं। लंबे अरसे से यहां के लोग सुपरफास्ट ट्रेन की मांग कर रहे हैं। मांगों को रेलवे कितना तवज्जो दे रहा है यह जोनल सलाहकार समिति की बैठक से स्पष्ट है। गिनती के दिन कोरबा में स्पेशल ट्रेन चलाकर उसे बंद कर और रायगढ़ को एक अवाज पर वहीं अफसर रिटर्न जनशताब्दी के स्थान पर सुपरफास्ट पैसेंजर ट्रेन देने की घोषणा कर दिए। इससे यह भी साबित होता कि रेल मामलों के लिए कोरबा के लोगों का प्रतिनिधित्व करने वाले जोनल व मंडल रेल सलाहकार समिति के सदस्य कितने सजग हैं। हमारे सदस्य बैठकों में जाते भी हैं या नहीं इसका भी पता नहीं चल पाता। वहीं रायगढ़ के जोनल मेंबर अपनी मांग को इस चतुराई से रखते हैं कि उन्हें सफलता मिल ही जाती है। पहले हमसे टर्मिनल छीन ली, फिर जनशताब्दी छीनी, अब सुपरफास्ट पैसेंजर जिसकी उम्मीद थी कि नए रेल बजट में कोरबा से दौड़ेगी बजट से पहले उसे भी रायगढ़ से दौड़ाने में सफल हो गए। रेल सुविधाओं को लेकर होने वाली मांगों में एक दो संगठन को छोड़ दिया जाए तो शेष लोग मौके की नजाकत को देखते हुए मांग करना शुरू कर देते हैं। रेल बजट में बमुश्किल डेढ़ माह शेष है। ऐसे में यहां से उठने वाली मांगों को रेलवे कितना महत्व दे पाएगा यह भी समझा जा सकता है। जरूरत है मांग करने के बजाय अफसरों पर दबाव कैसे बनाया जाए ताकि वे यहां की मांगों को गंभीरता से लेते हुए बोर्ड के समक्ष रखें। तो बंद कर दें यहां की सभी यात्री ट्रेन : चेंबर ऑफ कामर्स एंड एंडस्ट्रीज के उपाध्यक्ष व रेल मामलों के जानकार रामकिशन अग्रवाल कहते हैं जब रेलवे को लगता है कि कोरबा में यात्री नहीं हैं। मंडल व जोनल अफसर भी यहीं राग अलापते हैं। ऐसे में यहां से चलने वाली सभी यात्री ट्रेनों को बंद कर देना चाहिए। प्रदेश में रेल सुविधाओं की जब भी बात आती है रेलवे अफसर बिलासपुर, रायपुर, दुर्ग व रायगढ़ का नाम लेते हैं। कोरबा को महज कोल परिवहन तक ही सीमित रखना चाहते हैं।
कोरबा रेलवे स्टेशन।
बैठक में रखूंगा मांग : महतो
जोनल सलाहकार समिति व रेलवे अधिकारियों के बीच हुई बैठक में लिए गए निर्णय के संबंध में जब सांसद डॉ.बंशीलाल महतो से पूछा गया तो उन्होंने इस संबंध में कोई जानकारी नहीं होना कहा। उन्होंने बताया कि 12 जनवरी को रेलवे अधिकारियों के साथ बिलासपुर में बैठक होनी है। जिसमें कोरबा से रायपुर के बीच सुपरफास्ट ट्रेन चलाए जाने की मांग प्रमुखता से रखी जाएगी। वे इंटरसिटी एक्सप्रेस (हसदेव एक्सप्रेस) की मांग रेलवे से करते रहे हैं।
यह तो हद है, करेंगे उग्र आंदोलन: रामसिंह
चेंबर ऑफ कामर्स एंड इंडस्ट्रीज के जिलाध्यक्ष रामसिंह अग्रवाल ने दुर्ग-रायगढ़ के बीच सुपरफास्ट एक्सप्रेस चलाए जाने के रेलवे के निर्णय का विरोध न करते हुए कहा कि यह तो हद है। मांग कोरबा से उठती है सुविधा रायगढ़ को मिलती है। रेलवे अगर नहीं जागा तो 9 जनवरी का प्रस्तावित आंदोलन उग्र होगा। उन्होंने बताया कि रेलवे अधिकारी यहां के लोगों को सुविधाएं देने के पक्ष में नहीं हैं। जब तक बड़ा आंदोलन नहीं होगा वे नहीं चेतेंगे।
सिंह को भरोसा खुशखबरी का
रेल मंडल सलाहकार समिति के सदस्य मनोज कुमार सिंह बताते हैं कि कोरबा के लोगों को एक माह में खुशखबरी मिलने वाली है। डीआरएम रविन्द्र गोयल के साथ हुई बैठक में नई ट्रेन का प्रस्ताव भेजा गया है। यहां बताना होगा मंडल व जोनल अधिकारी अपने हर बयान में कोरबा के लिए नई ट्रेन चलाने का प्रस्ताव भेजने की बात करते हैं। वहीं बिना किसी प्रस्ताव के जोनल बैठक में उठी मांग पर रायगढ़ को जनशताब्दी रिटर्न के रूप में ट्रेन चलाने की बात रेलवे ने पुख्ता कर दी है। ऐसे में कोरबा के लिए वहीं अधिकारी बार-बार प्रस्ताव की बात क्यों करते हैं। इसके लिए जोनल व मंडल सलाहकार समिति के पदाधिकारियों को अपनी बात वजन के साथ रखना होगा।
9 जनवरी को प्रस्तावित आंदोलन हर हाल में होगा
माकपा के जिला सचिव वीएम मनोहर ने कहा कि 9 जनवरी काे प्रस्तावित आंदोलन तय है। उन्होंने बताया कि रेलवे के जोनल व मंडल अधिकारी केवल हवा में प्रस्ताव भेजने की बात कर यहां के लोगों को गुमराह करते जा रहे हैं। यहां की जनता व जनप्रतिनिधियों को साथ लेकर आंदोलन किया जाएगा। माकपा इंटरसिटी एक्सप्रेस समेत कई मांगों को लेकर लंबे समय से आंदोलन जारी रखे हुए। आंदोलन को चेंबर ऑफ कामर्स का भी समर्थन है। इसमें अधिक से अधिक लोगों को जोड़ने की कोशिश की जा रही है।
hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva